**"Кәсіподақ маған не ұсынды!"**

 Жалпы кәсіподақ ұйымы-жұмыс берушімен жұмысшы арасындағы өзара байланысты реттейтін бірден-бір құрал. Оның құрамына бекітілген жарғыны қабылдай отырып, әрбір азамат өзі ерікті түрде мүшелік ете алады. Бұл ұйым жөнінде балалық шаққа бірер көз жүгіртер болсақ, ата-анамның айтуымен табыс етілген мерекелік сыйлықтар, ұжымда адал еңбегі үшін марапаттары және т.б сәттерімен есімде қалғаны бар. Кейін, өзім қызмет барысында кәсіподақтың қызметіне куә болып келемін.

 **Қазіргі қоғамда аталған ұйымның ролі қандай?**

 Ұйым-ұжым мүшелерінің еңбек саласындағы әлеуметтік құқығының, мүдделерінің және өз-ара тепе-теңдіктің сақталуына кепіл болып табылады. Мұнда, одаққа мүшелік ету арқылы өз құқығыңды қорғап, отанға, мемлекетке, туған елге, барша ұжым азаматтарына адал еңбек етуге мүмкіндік берілген. Әрбір азаматтың патриоттық сезімін арттырып, адал жолмен еңбектің нанын жеуге, әріптестер арасындағы моралды-психологиялық ахуалдың дұрыс болуына, әрбір азаматқа қамқорлық етуге, жанашыр болуға баулиды яғни, қоғамдағы осындай ролімен ерекшеленеді.

 Мемлекетіміз өз алдына тәуелсіз ел болып танылғанына небары 28 жылдан асты. Осындай ынтымағы жарасқан халықтың бірлігіне қызыға да, қызғана да көз сұғатындар қатары аз емес. Болашақ ұрпағымыз бөтеннің жетегінде кетпей, өзгеге құл болмас үшін алдымен бізге өзара ынтымақтастық, береке, бірлік, татулық керек. Оны қалыптастыратын, үйдегі отбасындағы ата-ана, өскелең ұрпақтың санасын сергітер-мұғалім және ұжымдағы кәсіподақ ұйымы деп білемін. Сонда ғана, қоғамымыз ыдырамай, әлеуметтік теңдік пен айқын мүдде орын алмақ.

 Айталық, соңғы жылдары 1 қазан ресми түрде қарттарды ұлықтау күні болып белгіленгені белгілі. «Үлкенге құрмет, кішіге ізет», «Қарты бар үйдің қазынасы бар»-дегендей үлкендерімізді құрметтеп, оларды аялау сонау бабамыздан келе жатқан үрдіс. Осындай қарияларымыз көзінің қарашығы талғанша сала маманы атанып, кейінгі ұрпақтарға өмірлік тәжірбиесімен бөлісіп, ақыл-кеңесін айтып, қаншама білікті мамандардың қызметте өз орындарын табуына септігін тигізіп, елдің дамуына үздіксіз еңбек етті. Халық даналығында "Атаңа не қылсаң, алдыңа сол келеді"-деген сөз бар. Осы тұста, жастарға сүйеу болған сала ардагерлерін құрметтеуді біздің кәсіподақ ұйымы әрдайым есінен шығарған емес. Оларды мереке және басқа да қуанышты шараларда түрлі сыйлықтармен марапаттарға бөлеп, еңбек жолындағы еңбектерінің ешқашан елеусіз қалмайтындығын жеткізіп келеді. Бұл ұжымдағы кейінгі жастар үшін үлкен өнеге.

 Қазіргі кезде, жасыратыны жоқ ел ішінде әлеуметтік жағдайы аз қамтылған отбасы қатары да аз емес екендігі белгілі. Нарықтағы тауар бағасы жоғарылап, отбасы асыраушысының табысы жетпейтіндігі орын алса немесе жұмыссыз ата-аналар қатары төмендеген емес. Бала-шағаны асырауға табысы бірде жетіп, бірде жетпей күнделікті күйбең тіршілік соңында жүрген азаматтарды көріп, кішкентай да болса қол ұшын созуға талпынасың. Осындай сәттерді де кәсіподақ мүшелері қаперден шығарған емес. Бірде қаржылай, бірде азын-аулақ ас қорымен, киім-кешек жиынымен сөмкелерін толтырып, жұмылған жұдырықтай бірлесе отырып, осындай отбасыларға қол ұшын созып, демеу болудан шаршамайды. Мұның өзі, "Әр қазақ менің жалғызым" ұранын ұлықтап, қиын-қыстау күнде қазақ азаматына, қазақ отбасына жан ашыр болуға шақырады.

 Сонымен қатар, ұжым-ол біздің екінші отбасымыз. Күнделікті тіршілік сағаттарының басым көпшілігі осы ұжыммен бірге өтіп жатады. Тек қана ұжыммен жұмыс қарқынын талқылап қоймай, өз кезегінде түрлі іс-шаралар, мерекелік кештер ұйымдастырылып отырады. Әріптестер арасында ерекше көңіл күй сыйлап, өзіңнің қоғам алдында қажет екеніңді сезіну бір бөлек. Осындай сәтте, қайта кәсіподақ ұйымының мүшелерінің еңбегін ерекше атап өту керек. Еңбегіңнің елеусіз қалмағанын еске алып, ары қарай шабыттана серпініс алуға жетелейді.

 Қорыта келе, "Ынтымақсыз елді-ұрысы билейді, ынтымақты елді-дұрысы бейлейді" дей отырып, әрбір азаматты әрдайым бір болуға шықырамын.

 ***Қызылорда облысы бойынша***

***Мемлекеттік кірістер департаменті***

***"Камералдық мониторинг басқармасы",***

***№Камералдық моиниторниг бөлімінің басшысы***

***Қ.Жеңсікбаева***